Diari Oficial de la Generalitat Valenciana


Sumari del DOGV 9913, del 12-08-2024 (2024/8396)

RESOLUCIÓ de 2 d’agost de 2024, del director general de Transports i Logística, per la qual s'establix el procediment per al pagament de la compensació pels menors ingressos per la gratuïtat temporal per a joves menors de 31 anys entre l'1 de gener de 2024 i el 30 de juny de 2024 i per la reducció temporal de tarifes entre l'1 de febrer de 2024 i el 31 de juliol de 2024 i pels costos d'implementació de la mesura, a l'empara del Decret Llei 14/2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9913

Data del DOGV
:   12-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8396

CVE
:   OIXJ-V-2401-0821

Data del document
:   02-08-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori
    * fixació de preus
    * publicitat de les tarifes
    * legislació

L'Estatut d'Autonomia de la Comunitat Valenciana aprovat per Llei orgànica 5/1982, d'1 de juliol, (modificada per la LO 1/2006, de 10 d'abril) atribuïx a la Generalitat, en l’article 49.1.15a, la competència exclusiva en matèria de transport terrestre dins de la Comunitat Valenciana.

El Decret llei 14/2023, de 19 de desembre, del Consell, pel qual es prorroguen les reduccions temporals de tarifes en els servicis públics de transport competència de la Generalitat en 2024 per un període de sis mesos, establix en l’article 5 que la compensació als concessionaris que efectivament apliquen les mesures establides en este decret llei es farà en els termes i condicions disposats en l'article 6 i la disposició addicional segona del Decret llei 8/2023, de 28 de juliol, del Consell, en relació amb la gratuïtat temporal per a persones joves, així com en l'article 6 i la disposició addicional segona del Decret llei 9/2023, de 28 de juliol, del Consell, en relació amb la reducció temporal del 50 % de les tarifes d'abonaments de transport i títols multiviatge. És a dir, que cada concessionari presentarà un certificat de la reducció d'ingressos per l'aplicació d'estos descomptes, referit al període semestral en què s'aplica i que, a tal fi, la direcció general competent en matèria de transports posarà a la disposició dels concessionaris els models que contindran les dades que sostenen els certificats de la reducció d'ingressos i determinarà els terminis per a la seua presentació.

Per als àmbits metropolitans d'Alacant i Castelló, d'una part, la disposició addicional quinta del Decret llei 14/2023, de 19 de desembre, disposa la gratuïtat temporal per a persones joves menors de 31 anys, entre l'1 de gener i el 30 de juny de 2024 en els termes i condicions que disposa la Resolució de 14 de juliol de 2023, de la Conselleria de Política Territorial, Obres Públiques i Mobilitat, per la qual s'acorda la gratuïtat temporal per als joves entre l'1 d'agost i el 31 de desembre de 2023 dels servicis de transport públic en el TRAM de Castelló i la xarxa del TRAM d'Alacant, i d'una altra part, la disposició addicional quarta del Decret llei 14/2023, de 19 de desembre, disposa la vigència fins al 31 de juliol de 2024 de la reducció temporal del 50 % de les tarifes dels abonaments de transport i títols multiviatge establida en la Resolució de 14 de juliol de 2023, de la Conselleria de Política Territorial, Obres Públiques i Mobilitat, relativa a la reducció temporal del 50 % de les tarifes dels títols integrats de transport del sistema TAM d'Alacant i el transport metropolità de Castelló, així com dels títols de transport propis de la xarxa del TRAM d’Alacant, a l'empara del que es preveu en el Reial decret llei 5/2023.

D'altra banda, de conformitat amb el que es disposa en l'article 89.6 del Reglament de la llei d'ordenació dels transports terrestres, aprovat pel Reial decret 1211/1990, de 28 de setembre, les empreses concessionàries dels servicis públics de transport regular de viatgers per carretera d'ús general competència de la Generalitat, hauran de proporcionar totes les dades relatives a l'explotació del servici que els siguen requerides per la direcció competent en matèria de transport, d’acord amb les especificacions i format que esta els sol·licite.

Per això, en virtut del que es disposa en l'article 70 de la Llei 5/1983, de 30 de desembre, del Consell, en relació amb l'article 5 del Decret llei 14/2023, de 19 de desembre, i l'article 89.6 del Reial decret 1211/1990, de 28 de setembre,

RESOLC

*Primer. Certificats de la reducció d'ingressos que els concessionaris han de presentar davant la Direcció General de Transports i Logística en aplicació de la gratuïtat temporal per a les persones menors de 31 anys en el període entre l'1 de gener i el 30 de juny de 2024*

1. A fi de determinar i ordenar l'abonament de les compensacions per la reducció d'ingressos per l'aplicació de la gratuïtat temporal per a les persones menors de 31 anys en compliment del que es disposa en l'article 6 del Decret llei 8/2023, de 28 de juliol, en relació amb l'article 5 del Decret llei 14/2023, de 19 de desembre, cada concessionari de transport regular de viatgers per carretera d'ús general de competència de la Generalitat, sense perjuí de la situació administrativa en la qual es trobe la concessió, haurà de presentar un certificat de la reducció d'ingressos per a cada concessió, d'acord amb els models establits a este efecte per la Direcció General de Transports i Logística. Queden exclosos els servicis públics de transport per carretera de Metrobus gestionats per l'Autoritat de Transport Metropolità de València.

En el certificat s'inclourà la quantia corresponent al títol gratuït per a persones menors de 31 anys i es desagregarà la informació per a cadascun dels mesos naturals en els quals s'ha aplicat la gratuïtat temporal.

Els certificats aniran referits, segons siga procedent, a títols propis de l'operador o a títols integrats de la Generalitat previstos en l'Orde 6/2023, de 23 de maig, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d’Alacant.

L'import de la reducció dels ingressos no inclourà l'Impost del Valor Afegit (IVA), per tractar-se d'una operació no subjecta a l'IVA segons el que es disposa en l'article 78.dos.3r de la Llei 37/1992, de 28 de desembre, de l'impost sobre el valor afegit, modificat per la disposició final deu de la Llei 9/2017, de 8 de novembre, de contractes del sector públic.

2. De conformitat, amb el que es disposa en l'article 3 del Decret llei 14/2023, de 19 de desembre, la falta de presentació o esmena de la informació a la qual obliga podrà comportar la pèrdua del dret a la percepció de les compensacions per als períodes en què s'haja incomplit, amb independència de l'exigència de les responsabilitats que corresponguen.

3. L'empresa concessionària haurà d'aportar juntament amb cada certificat de reducció d'ingressos, les declaracions responsables en relació amb la gratuïtat per a joves menors de 31 anys, que arreplegue la següent informació segons els models disponibles en el tràmit establit:

a) Dades de l'abonament temporal de transport: trajecte origen-destinació i quilòmetres o, si és el cas, validesa zonal o per concessió.

b) Nombre d'abonaments temporals de transport adquirits per a cada trajecte origen-destinació o, si és el cas, zona o concessió.

c) El nombre total de viatges realitzats amb abonaments temporals en cada trajecte origen-destinació o, si és el cas, zona o concessió.

d) Tarifa del bitllet senzill a 31 de juliol de 2023 per al trajecte origen-destinació o, si és el cas, zona.

e) Si és el cas, informació del títol multiviatge comercialitzat a 31 de juliol de 2023 (inclòs moneder, bo virtual o similar) per al mateix trajecte origen-destinació o, si és el cas, zona: denominació, nombre de viatges i tarifa de referència per viatge a 31 de juliol de 2023 (sense aplicar els descomptes obligatoris del 50 % del Decret llei 2/2023).

4. La documentació a presentar pels concessionaris estarà referida al període entre 1 de gener i el 30 de juny de 2024, en el qual haja estat vigent la gratuïtat temporal establida a l'empara del Decret llei 14/2023.

5. No tindran obligació de presentar el certificat de reducció d'ingressos que s'indica en este apartat, els concessionaris que hagen aplicat la gratuïtat temporal per a persones menors de 31 anys en compliment de la Resolució de 14 de juliol de 2023, de la Conselleria de Política Territorial, Obres Públiques i Mobilitat.

*Segon. Certificats de la reducció d'ingressos que els concessionaris han de presentar davant la Direcció General de Transports i Logística en aplicació de la reducció temporal del 50 % de tarifes en el període entre l'1 de febrer i 31 de juliol de 2024*

1. A fi de determinar i ordenar l'abonament de les compensacions per la reducció temporal efectiva de les tarifes establides en compliment del que es disposa en l'article 6 del Decret llei 9/2023, de 28 de juliol, en relació amb l'article 5 del Decret llei 14/2023, de 19 de desembre, cada concessionari de transport regular de viatgers per carretera d'ús general de competència de la Generalitat, sense perjuí de la situació administrativa en què es trobe la concessió, haurà de presentar un certificat de la reducció d'ingressos per a cada concessió referit al període semestral en què s'ha aplicat la reducció del 50 %, d'acord amb els models establits a este efecte per la Direcció General de Transports i Logística. Queden exclosos els servicis públics de transport per carretera de Metrobus gestionats per l'Autoritat de Transport Metropolità de València.

En els certificats es diferenciaran les quanties corresponents a cada tipus de títol afectat per la mesura i es desagregarà la informació per a cadascun dels mesos naturals en els quals s'ha aplicat la reducció de preus.

Els certificats es referiran, segons siga procedent, a títols propis de l'operador o a títols integrats de la Generalitat previstos en l'Orde 6/2023, de 23 de maig, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d’Alacant.

L'import de la reducció dels ingressos no inclourà l'Impost del Valor Afegit (IVA), per tractar-se d'una operació no subjecta a l'IVA segons el que es disposa en l'article 78.dos.3r de la Llei 37/1992, de 28 de desembre, de l'impost sobre el valor afegit, modificat per la disposició final deu de la Llei 9/2017, de 8 de noviembre, de contractes del sector públic.

2. En la determinació de la compensació per l'aplicació del descompte obligatori del 50 % establit en l'article 2 del Decret llei 14/2023, de 19 de desembre, es tindran en compte els abonaments de transport, bons multiviatge i les targetes moneder als quals efectivament s’haja aplicat el descompte obligatori, admetent-se els xicotets arredoniments admesos per excés o per defecte fins a la fracció de 10 cèntims més pròxima, així com les tarifes amb el descompte del 50 % establit per als títols d'integració en la Resolució de 14 de juliol de 2023.

No es tindrà dret a la compensació pels menors ingressos que siguen deguts a:

a) Descomptes que no arriben al 50 % del preu, aplicant els xicotets arredoniments admesos, per excés o per defecte, fins a la fracció de 10 cèntims, més pròxima.

b) Descomptes que superen el 50 % del preu, en la part que excedisca del descompte del 50 %, aplicant els xicotets arredoniments admesos, per excés o per defecte, fins a la fracció de 10 cèntims més pròxima.

3. De conformitat, amb el que es disposa en l'article 2 del Decret llei 14/2023, de 19 de desembre, la falta de presentació o esmena de la informació a què obliga podrà comportar la pèrdua del dret a la percepció de les compensacions per als períodes en què s'haja incomplit, amb independència de l'exigència de les responsabilitats que corresponga.

4. L'empresa concessionària haurà d'aportar juntament amb cada certificat de reducció d'ingressos, les declaracions responsables que arrepleguen els abonaments de transport i bons multiviatge comercialitzats a 31 de juliol de 2023, el seu preu en esta data, les targetes moneder, els servicis objecte de bonificació que han sigut efectivament prestats, el compromís d'aportar la documentació i informació addicional que se li requerisca per a la seua comprovació, i la següent informació segons els models disponibles en el tràmit establit:

a) Descripció i condicions d'utilització dels títols de viatge acollits a descompte.

b) Tarifa de referència de cada títol de viatge a 31 de juliol de 2023 (sense els descomptes del 50 %) i tarifa final de venda amb l'aplicació dels descomptes del 50 % del Decret llei 14/2023, de 19 de desembre.

c) Per als abonaments de transport i bons multiviatge, el nombre de títols de viatge venuts amb el descompte durant el període.

d) Per a les targetes moneder i similars, el nombre de cancel·lacions i la recaptació per les recàrregues durant el període.

5. La documentació a presentar pels concessionaris estarà referida al període entre l'1 de febrer de 2024 i el 31 de juliol de 2024 en els quals haja estat vigent la reducció del 50 % del preu establida a l'empara del Decret llei 14/2023, de 19 de desembre o, en el cas dels títols integrats, en la Resolució de 14 de juliol de 2023.

*Tercer. Forma i termini de presentació del certificat de la reducció d'ingressos*

1. Els certificats de la reducció d'ingressos de cada concessió i les declaracions responsables aniran firmats pel representant de l'empresa concessionària i s'acompanyaran d'un full de càlcul que figurarà com a imprés associat al tràmit habilitat en la seu electrònica de la Generalitat. Tots els documents hauran de ser firmats electrònicament per qualsevol dels sistemes d'identificació i firma electrònica admesos en esta.

Els documents de full de càlcul presentats hauran de respectar íntegrament el tipus de fitxer, l'estructura i format de les dades dels camps corresponents a la informació a la qual es referix l'apartat primer.

2. La documentació corresponent a la gratuïtat temporal per a joves menors de 31 anys es presentarà de manera telemàtica en la seu electrònica de la Generalitat ([https://sede.gva.es),](https://sede.gva.es), ) apartat «servicis en línia», seleccionant el tràmit corresponent, a través de la següent URL: <https://www.gva.es/es/proc23628>

3. La documentació corresponent a la reducció temporal del 50 % de les tarifes dels abonaments de transport i títols multiviatge es presentarà de manera telemàtica en la seu electrònica de la Generalitat ([https://sede.gva.es),](https://sede.gva.es), ) apartat «servicis en línia», seleccionant el tràmit corresponent, a través de la següent URL: <https://www.gva.es/es/proc25527>

4. La documentació a què fa referència l'apartat primer es podran presentar des del dia 29 d'agost fins al 30 de setembre de 2024, tots dos inclosos.

*Quart. Efectes*

La present resolució tindrà efecte des del dia de la seua firma.

Contra esta resolució l'interessat podrà interposar, a través de la seu electrònica de la Generalitat Valenciana, un recurs d'alçada davant la Secretaria Autonòmica d'Infraestructures i Transports, en el termini d'un mes a partir de l'endemà de la publicació d'esta resolució en el *Diari Oficial de la Generalitat Valenciana* , d'acord amb el que establixen els articles 121 i 122 en relació amb el 112.1 de la Llei 39/2015, d'1 d'octubre, del procediment administratiu comú de les administracions públiques.

  

València, 2 d'agost de 2024

Manuel Rios Perez

Director general de Transports i Logística